ddrg/super_eurlex huggingface dataset:
SKRIFTLIG FORESPØRGSEL E-0824/02

af Karl von Wogau (PPE-DE) til Kommissionen

(25. marts 2002)

Om: Ombytning af et fransk kørekort i Tyskland

Er det Kommissionen bekendt, at et kørekort erhvervet i Frankrig i overensstemmelse med de gældende bestemmelser kun kan ombyttes til et tysk kørekort uden køreprøve, hvis indehaveren kan dokumentere, at han på det tidspunkt, hvor han erhvervede kørekortet, havde lovlig bopæl i Frankrig, og mener Kommissionen, at dette er foreneligt med princippet om fri bevægelighed for tjenesteydelser i det europæiske indre marked?

Kan Kommissionen forestille sig at ændre artikel 7 i direktiv 91/439/EØF(1) på en sådan måde, at det bliver muligt også at erhverve kørekort i en anden medlemsstat uafhængigt af, hvor man har lovlig bopæl?

Begrundelse:

- Indehaveren af kørekortet er både tysk og fransk statsborger. Det meste af tiden bor han i Tyskland, men han besøger regelmæssigt (i weekenden) og ofte også i længere tid (skoleferier) sine bedsteforældre i Frankrig. Der havde han spurgt i en køreskole, om han kunne tage kategori B-kørekort der og få det ombyttet i Tyskland. Det bekræftede man.

- De ansvarlige tyske myndigheder nægter at foretage ombytningen under henvisning til, at indehaveren af kørekortet ikke kan dokumentere, at han på tidspunktet for erhvervelsen havde bopæl i Frankrig, eller at kørekortet er erhvervet under et seks måneders udlandsophold som studerende (§ 4, stk. 3, og § 28, stk. 4, FeV (forordning om kørekort).

- De relevante tyske bestemmelser ville ikke hindre indehaveren af kørekortet i at tage kørekort i en hvilken som helst anden tysk by. I så fald ville han heller ikke være tvunget til at have lovlig bopæl der. Derimod er det ikke muligt at tage kørekort i en anden medlemsstat uden at have lovlig bopæl i den pågældende medlemsstat.

(1) EFT L 237 af 24.8.1991, s. 1.

Svar afgivet på Kommissionens vegne af Loyola de Palacio

(8. maj 2002)

Rådets direktiv 91/439/EØF af 29. juli 1991 om kørekort(1), som trådte i kraft den 1. juli 1996, indførte princippet om gensidig anerkendelse af kørekort. Det er klart, at alle kørekort, der udstedes af medlemsstaterne, og som er gyldige i udstedelsesstaten, skal anerkendes gensidigt.

Artikel 7 i direktiv 91/439/EØF fastsætter dog flere betingelser for udstedelse af kørekort, bl.a. at ansøgeren består en prøve til kontrol af færdigheder og adfærd samt en kundskabsprøve og opfylder de lægelige minimumskrav og den pågældende har sædvanlig bopæl . Artikel 9 definerer i enkeltheder, hvad der forstås ved sædvanlig bopæl. Et kørekort kan således kun udstedes til personer, der har sædvanlig bopæl i medlemsstaten. Der er dog fastsat en undtagelse for studerende, som kan vælge mellem at tage kørekort i den medlemsstat, hvor vedkommende har sædvanlig bopæl, eller i den medlemsstat, hvor vedkommende studerer.

Kommissionen har ikke til hensigt at ændre artikel 7 i det nævnte direktiv på nuværende tidspunkt.

(1) EFT L 237 af 24.8.1991.
SKRIFTLIG FORESPØRGSEL E-1597/02

af Béatrice Patrie (PSE) til Kommissionen

(5. juni 2002)

Om: Retningslinje for fortolkningen af direktivet om vilde fugle

I henhold til artikel 16 i direktiv 79/409/EØF(1) (direktiv om beskyttelse af vilde fugle) nedsættes der et udvalg for tilpasning af direktivet til den tekniske og videnskabelige udvikling, og det sammensættes af repræsentanter for ngo'er og medlemsstaterne, mens formandskabet varetages af en repræsentant for Kommissionen.

Dette ekspertudvalg bistår i øjeblikket Kommissionen med at udarbejde en retningslinje for fortolkningen af direktivet.

I betragtning af den forestående jagtsæson er det vigtigt, at denne retningslinje fastlægges så hurtigt som muligt.

1. Hvornår påtænker Kommissionen at fastlægge denne retningslinje?

2. Vil denne retningslinje gøre det muligt for medlemsstaterne at anvende en vis fleksibilitet ved gennemførelsen af direktivet, særlig hvad angår fastlæggelsen af jagtperioder?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(15. juli 2002)

1. Kommissionen kan bekræfte, at der for øjeblikket bliver udarbejdet et vejledende dokument, der skal klarlægge en række juridiske og tekniske aspekter ved bestemmelserne vedrørende jagt i Rådets direktiv 79/409/EØF af 2. april 1979 om beskyttelse af vilde fugle. Det er hensigten, at dette dokument skal færdiggøres inden udgangen af 2002.

2. Sigtet med denne vejledning er at bistå medlemsstaterne ved fastlæggelsen af jagtsæsoner (jf. direktivets artikel 7, stk. 4). Vejledningen analyserer også mulighederne for fravigelse af direktivet (artikel 9), hvor dette kan berettiges under hensyn til direktivets målsætninger og krav.
SKRIFTLIG FORESPØRGSEL E-1455/02

af Wolfgang Ilgenfritz (NI) til Kommissionen

(23. maj 2002)

Om: Særordning

Frankrig, Italien og Nederlandene har fået tildelt særordninger med hensyn til beskatning af mineralolie.

1. På hvilket grundlag har de fået tildelt disse særordninger?

2. Hvilke muligheder har Østrig for at forlænge sin økopunktordning?

Svar afgivet på Kommissionens vegne af Loyola de Palacio

(4. juli 2002)

1. Statsstøtteforanstaltningerne til fordel for vejtransportvirksomheder i Belgien, Frankrig og Italien er blevet vurderet og godkendt af Rådet i overensstemmelse med artikel 88, stk. 2, tredje afsnit.

2. Økopointsystemet udløber i sin nuværende form den 31. december 2003. Det Europæiske Råd anmodede på sit møde i Laeken den 14.-15. december 2001(1) om en forlængelse af økopointsystemet som en midlertidig foranstaltning, indtil rammeforslaget om betaling for brugen af infrastrukturerne blev vedtaget. Kommissionen forelagde derfor den 20. december 2001 Europa-Parlamentet og Rådet et forslag til forordning om indførelse af et økopointsystem, som finder anvendelse i 2004 på lastvogne, der kører gennem Østrig(2). Parlamentet og Rådet har indledt gennemgangen af dette forslag.

(1) Punkt 58 i konklusionerne.

(2) EFT C 103 af 30.4.2002.
SKRIFTLIG FORESPØRGSEL P-2313/02

af Edward McMillan-Scott (PPE-DE) til Kommissionen

(18. juli 2002)

Om: Lukning af Selby-kulfeltet

Kan Kommissionen med hensyn til EU's og andre offentlige myndigheders enorme investeringer i udviklingen af miner og hertil knyttet infrastruktur i området oplyse, hvor store midler der nu står til rådighed til imødegåelse af de menneskelige følger af den nyligt bekendtgjorte lukning af Selby-kulfeltet?

Samlet svarafgivet på Kommissionens vegne af Anna Diamantopouloupå skriftlige forespørgsler P-2313/02 og E-2397/02

(27. august 2002)

Kommissionen skal gøre det ærede medlem opmærksom på, at Selby ikke er inkluderet i de områder, der kan få tilskud i henhold til mål 1 og 2 i strukturfondenes programmer for årene 2000-2006 i Det Forenede Kongerige. I perioden 2000-2006 er der midler til rådighed for Det Forenede Kongerige til mål 3-projekter (4 111 592 600 EUR).

Finansiering af mål 3-projekter er beregnet på tilpasning og modernisering af politikker og systemer for almen uddannelse, erhvervsuddannelse og beskæftigelse i overensstemmelse med Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) (artikel 1, stk. 1, nr. 3). Mere specifikke bestemmelser om anvendelsesområdet for Den Europæiske Socialfond, der finansierer mål 3-programmerne, er fastsat i Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond(2) (artikel 2). Heri nævnes fremme af aktiv arbejdsmarkedspolitik, social integration, livslang læring og iværksætterkultur.

Disse midler forvaltes imidlertid ikke af Kommissionen, men af medlemsstaternes regeringer og for så vidt angår Selby af de lokale myndigheder i Yorkshire and Humberside. Ansøgninger om finansiering bør sendes direkte til disse myndigheder eller via en medfinansierende organisation, der er etableret i regionen. Kommissionen tager ikke på nogen måde initiativ til fordeling eller anvendelse af midlerne.

(1) EFT L 161 af 26.6.1999.

(2) EFT L 213 af 13.8.1999.
SKRIFTLIG FORESPØRGSEL E-1051/02 af Graham Watson (ELDR) til Kommissionen. Israels ødelæggelse af EU-støttede projekter.



EF-Tidende nr. 277 E af 14/11/2002 s. 0139 - 0139



SKRIFTLIG FORESPØRGSEL E-1051/02 af Graham Watson (ELDR) til Kommissionen (17. april 2002) Om: Israels ødelæggelse af EU-støttede projekter Agter Kommissionen at lægge pres på Israel for at få det til at godtgøre EU de skader, der er blevet påført EU-støttede projekter i de besatte områder? Svar afgivet på Kommissionens vegne af Christopher Patten (6. maj 2002) Det ærede medlem henvises til Kommissionens svar på skriftlig forespørgsel E-0348/02 fra Nelly Maes(1). (1) Se side 35.
SKRIFTLIG FORESPØRGSEL E-1471/02

af Sebastiano Musumeci (UEN) til Kommissionen

(27. maj 2002)

Om: Tilfælde af sjælden sygdom i industriområdet Milazzo, Italien

I industriområdet Milazzo på Sicilien er der nu i en årrække blevet registreret en unormal stigning i antallet dødsfald som følge af kræft og kroniske åndedrætssygdomme.

I samme industriområde blev der for nylig anmeldt ni tilfælde af en meget sjælden sygdom, amyotrofisk lateral sclerose, der fremkalder lammelse af muskler og muskelsvind i over- og underekstremiteter, hvilket således øger den gennemsnitlige forekomst i Italien fra 2 til 25 tilfælde ud af 100 000.

Trods gentagne anmodninger har den italienske regering ikke villet erklære området for et område med høj miljørisiko, og der er hidtil intet gjort for at beskytte lokalbefolkningens ret til at bo i et sundt miljø.

1. Anser Kommissionen det for nødvendigt at foretage nøjagtige videnskabelige undersøgelser for at finde frem til forbindelsen mellem de alarmerede sygdomme blandt befolkningen i industriområdet Milazzo og forureningen fra industrierne?

2. Vil den gribe ind over for den pågældende medlemsstat for at sikre, at der hurtigst muligt tages initiativ til at gøre industriens aktiviteter forenelige med beskyttelsen af folkesundheden, der er i stadig større fare?

Svar afgivet på Kommissionens vegne af David Byrne

(27. juni 2002)

Kommissionen deler det ærede medlems synspunkt om, at EU skal beskytte borgernes ret til et sundt miljø.

I overensstemmelse med subsidiaritetsprincippet og de kompetencer, som er tildelt EU på området for folkesundhed, råder Kommissionen udelukkende over redskaber af generel karakter f.eks. det nye program for folkesundhed. Den situation, som er genstand for forespørgslen, er imidlertid af lokal karakter, hvorfor beslutningen om, hvilke skridt der evt. skal tages i den forbindelse, er de italienske myndigheders ansvar. Én mulighed kunne være at gennemføre epidemiologiske eller særlige forskningsmæssige undersøgelser i det pågældende område.
SKRIFTLIG FORESPØRGSEL E-1583/02

af Gerhard Schmid (PSE) til Kommissionen

(4. juni 2002)

Om: Anerkendelse i Spanien af tyske notarielle dokumenter

Ifølge mine oplysninger afslår man i Spanien oftere og oftere at opføre tyske notarers dokumenter om overdragelse af fast ejendom i de spanske ejendomsregistre. Myndighederne henviser i den forbindelse til det spanske justitsministeriums resolution (Ministerio de Justicia, Secretaría de Estado de Justicia, Dirección General de los Registros y del Notariado) af 15. marts 2000 3a N Expte 166/99-B.

1. Har Kommissionen kendskab til disse forhold?

2. Er disse i modstrid med europæisk lovgivning?

3. I bekræftende fald hvilke foranstaltninger agter Kommissionen at træffe herimod?

Svar afgivet på Kommissionens vegne af Frederik Bolkestein

(9. juli 2002)

Kommissionen mener, at den i forespørgslen anførte reference ((Ministerio de Justicia, Secretaría de Estado de Justicia, Dirección General de los Registros y del Notariado) af 15. marts 2000 3a N Expte 166/99-B.) nok ikke henviser til en spansk lov eller bestemmelse, men nærmere til en individuel sag.

Kommissionen har via uformelle kontakter fundet ud af, at det af det ærede parlamentsmedlem beskrevne problem kan stamme fra perioden før juli 2000, hvor en ny spansk forordning vedrørende udenlandske investeringer trådte i kraft, som Kommissionen mener kan åbne mulighed for accept af skøder fra andre medlemsstater.

Da Kommissionen imidlertid ikke er sikker på, at det spanske system for accept af skøder fra andre medlemsstater er fuldstændig foreneligt med EF-traktaten, vil Kommissionen henvende sig til de spanske myndigheder for at afklare denne situation. Kommissionen vil holde det ærede parlamentsmedlem informeret om resultaterne af denne analyse.
SKRIFTLIG FORESPØRGSEL E-0235/02

af Karin Junker (PSE) til Kommissionen

(6. februar 2002)

Om: De Europæiske dokumentationscentre

Nettet af europæiske informationscentre (European Documentation Centres (EDC)) har eksisteret i over 30 år. Nu er der over 500 centre i og uden for EU. Centrene har indgået en aftale med Kommissionen om tilrådighedstillelse af dokumenter og uddannelsesforanstaltninger. Kommissionen anfører i meddelelsen om nye rammer for samarbejde om aktiviteter vedrørende informations- og kommunikationspolitikken i Den Europæiske Union,(1) om EDC'erne bl.a.:EDC'erne er centrale informationssteder.

Til trods for den betydning, Kommissionen tillægger disse centre, har stillingen som leder af den pågældende enhed i Presse- og Informationstjenesten været ubesat siden april 2001. Desuden er der klager over, at selv de dokumenter, der på månedslisten fra Publikationskontoret anføres som gratis, stadig oftere behandles som ikke til distribution til EDC'er.

Vil Kommissionen derfor venligst besvare følgende spørgsmål: Hvorfor er lederstillingen forblevet ubesat i så lang en periode, og hvornår kan der påregnes nybesættelse? Hvorfor stilles oplysninger, der ellers er gratis, ikke til rådighed for EDC'erne? Hvorledes har Kommissionen til hensigt på passende vis at inddrage EDC'erne i Den Europæiske Unions fremtidige informationspolitik, og kan den berolige de mange medarbejdere, der er bekymrede for centrenes fremtid?

(1) KOM(2001) 354 endelig udg.

Svar afgivet på Kommissionens vegne af Romano Prodi

(22. marts 2002)

Stillingen som leder blev besat i januar 2002, og den nye kontorchef viderefører det intense samarbejde, der er mellem de europæiske dokumentationscentre og Kommissionen.

De europæiske dokumentationscentre har gratis, særlig let adgang til Kommissionens database og til alle dokumenter, der offentliggøres af Kontoret for De Europæiske Fællesskabers Officielle Publikationer. Eneste undtagelse er De Europæiske Fællesskabers Tidende, hvor der betales den normale pris. I de senere år har Publikationskontoret stillet sine publikationer til rådighed for dokumentationscentrene online i stedet for i papirform, for at de kan blive hurtigere tilgængelige og for at holde distributionsomkostningerne nede.

Kommissionen mener fortsat, at de europæiske dokumentationscentre er de vigtigste informationspunkter, og de vil utvivlsomt fortsat være en vigtig del af Unionens fremtidige informationspolitik.
SKRIFTLIG FORESPØRGSEL P-0394/02

af Hanja Maij-Weggen (PPE-DE) til Kommissionen

(8. februar 2002)

Om: Europæisk støtte til udviklingsprojekter i den sydlige del af Monagas, Venezuela

Hvorledes deltager Kommissionen i udviklingsprogrammet for den sydlige del af delstaten Monagas, som Barrancas henhører under, i Venezuela, som skulle koste omkring 10 mio.? Hvad er indholdet af dette program helt præcist, og hvilket bidrag yder Kommissionen hertil?

Har Kommissionen kendskab til, at de lokale organisationer efter sigende ikke inddrages tilstrækkeligt i dette projekt, og at projektet i Barrancas modarbejdes af politiske kræfter?

Hvorfor ligger dette projekt i øjeblikket stille, og hvad gør Kommissionen for på ny at sætte gang i det?

Svar afgivet på Kommissionens vegne af Chris Patten

(14. marts 2002)

Kommissionen og Venezuela undertegnede finansieringsaftalen for projektet Støtte til den socioøkonomiske udviklingsplan for den sydlige del af Monagas ved udgangen af 2000. De samlede omkostninger til projektet er på 10 000 000 EUR, og heraf bidrager EU med 5 000 000 EUR. Direkte modtagere er tre kommuner: Libertador, Sotillo (med hovedstaden Barrancas) og Uracoa. Projektet har fire komponenter: modernisering af institutioner og kapacitetsopbygning, fysisk planlægning, styrkelse af uddannelsestilbud og social udvikling.

Lokale repræsentanter blev konsulteret og inddraget i processen i forbindelse med udformningen af projektet; der blev afholdt møder med lokalsammenslutninger og organisationer, der repræsenterer den indfødte befolkning, den katolske kirke og kommunale myndigheder. Lokale organisationer vil også være inddraget i alle projektfaser som fastlagt i finansieringsaftalen. Den lokale myndighed er i færd med at forberede en socioøkonomisk analyse af regionen, som skal være færdig, inden gennemførelsesarbejdet starter. Kommissionen er ikke bekendt med, at politiske kræfter skulle forsøge at forhindre, at græsrodsbevægelser deltager i projektet, og den vil være glad for at modtage alle oplysninger, som det ærede medlem måtte være i besiddelse af angående dette.

Det forventes, at projektgennemførelsen starter om nogle få måneder. Kommissionen er i færd med en sidste evaluering af de tilbud, der er blevet fremsat som svar på dens udbud.
SKRIFTLIG FORESPØRGSEL E-0943/02

af Ilda Figueiredo (GUE/NGL) til Kommissionen

(9. april 2002)

Om: Anlægning af vej

Ifølge medierne vil regionalregeringen på Madeira anlægge en mur, der rykkes tæt på vandlinjen, i forbindelse med et projekt til anlægning af en ny vej langs med havet i Jardim do Mar sogn.

Gennemførelsen af dette projekt vil få meget negativ indvirkning på det naturlige økosystem og gøre det vanskeligt at surfe i dette område, som er internationalt kendt blandt udøvere af denne sport.

Da der findes alternative muligheder for vejføringen, som vil få mindre indvirkning på miljøet, bedes Kommissionen oplyse følgende:

1. Er der beregnet nogen EU-finansiering til anlægningen af en ny vej langs havet i Jardim do Mar sogn?

2. Hvad er i bekræftende fald Kommissionens holdning til det forelagte projekt og de mulige alternativer for en vejføring med færre negative virkninger for miljøet?

Svar afgivet på Kommissionens vegne af Michel Barnier

(7. juni 2002)

I kraft af subsidiaritetsprincippet er det de regionale og nationale myndigheders ansvar at vurdere og udvælge projekter, der ønskes samfinansieret af strukturfondene. Kommissionen er ikke orienteret om en eventuel samfinansiering af en ny kystvej i kommunen Jardim do Mar, men har anmodet de portugisiske myndigheder om nærmere oplysninger.

Kommissionen skal i øvrigt minde om, at i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) skal ethvert projekt, der samfinansieres af strukturfondene, være i overensstemmelse med EU-retten, herunder hensynet til beskyttelse af miljøet.

(1) EFT L 161 af 26.6.1999.
SKRIFTLIG FORESPØRGSEL P-1327/02

af Nirj Deva (PPE-DE) til Kommissionen

(2. maj 2002)

Om: Støtte til fiskeriet

Kan Kommissionen oplyse, hvilke virksomheder, der modtager EU-støtte til fiskeriet i hver enkelt medlemsstat?

Svar afgivet på Kommissionens vegne af Franz Fischler

(22. maj 2002)

Som led i tilsynet med strukturprogrammerne modtager Kommissionen en gang om året en rapport om gennemførelsen af disse, men den råder dog ikke over en fortegnelse over de finansierede projekter.

Med hensyn til de projekter, der finansieres af Det Finansielle Instrument til Udvikling af Fiskeriet (FIUF), skal der nu i henhold til Kommissionens forordning (EF) nr. 366/2001 af 22. februar 2001 om gennemførelsesbestemmelser til de aktioner, der er fastsat i Rådets forordning (EF) nr. 2792/1999(1) indsendes en sådan fortegnelse.

I betragtning af, at der alene for perioden 1994-1999 er givet støtte til ca. 30 000 projekter fra FIUF, skal Kommissionen bede det ærede medlem om at præcisere sit spørgsmål og anføre, hvilke år, investeringstyper og foranstaltninger, der ønskes oplysninger om.

(1) EFT L 55 af 24.2.2001.
SKRIFTLIG FORESPØRGSEL E-2171/02

af Paulo Casaca (PSE) til Kommissionen

(18. juli 2002)

Om: Skærpet konkurrencesituation for Azorernes landbrugsproduktion som følge af Poseima-forordningen

I henhold til bilag II til forordning (EF) nr. 1453/2001(1) har den autonome region Madeira ret til toldfrit at indføre en lang række fødevarer med oprindelse i tredjelande, herunder produkter, der også produceres på Azorerne som f.eks. sukker, mælk og kød, for så vidt som disse produkter med nogle få undtagelser som omhandlet i samme forordnings artikel 3, stk. 5, ikke genudføres.

I sidstnævnte bestemmelse hedder det, at forbuddet gælder dog ikke for samhandelen mellem Azorerne og Madeira.

Som følge heraf udbydes der på Azorerne produkter til ekstremt lave priser, som er indført via den autonome region Madeira i henhold til ovennævnte bestemmelse. Vil Kommissionen på den baggrund oplyse, om det var dens mål med ændringen af artikel 3, stk. 5, i Poseima-forordningen?

Finder Kommissionen det i benægtende fald ikke nødvendigt at præcisere formålet med ændringen og via gennemførelsesbestemmelser, som den har beføjelse til at vedtage, hindre illoyal konkurrence til skade for Azorernes landbrugsprodukter?

Mener Kommissionen ikke, at anvendelsen af Poseima-programmet til at stille den autonome region Azorerne ringere, end det ville have været tilfældet ved en direkte anvendelse af de almindelige traktatbestemmelser, er i strid med ånd og bogstav i EF-traktatens artikel 299, stk. 2?

(1) EFT L 198 af 21.7.2001, s. 26.

Svar afgivet på Kommissionens vegne af Franz Fischler

(9. august 2002)

Kommissionen er i færd med at undersøge de nævnte forhold i den pågældende medlemsstat og skal holde det ærede medlem underrettet om udfaldet.
SKRIFTLIG FORESPØRGSEL E-1961/02

af Nuala Ahern (Verts/ALE) til Kommissionen

(3. juli 2002)

Om: Forvaltning og bortskaffelse af radioaktivt affald

Vil Kommissionen på baggrund af erklæringen i Kommissionens pressemeddelelse IP/02/872 af 17. juni 2002, hvori det hedder, at kernespaltningsprogrammet vil fokusere på forvaltningen og bortskaffelsen af radioaktivt affald og fremme tæt forskningssamarbejde mellem EU's nationale affaldsforvaltningsagenturer, gøre rede for, hvorfor den ikke har medtaget uafhængige forskningsinstitutter og ikke-statslige eksperter i listen over de organer, som Kommissionen ønsker at skabe et nært forskningssamarbejde imellem?

Samlet svarafgivet på Kommissionens vegne af Philippe Busquinpå skriftlige forespørgsler E-1961/02, 1962/02 og E-1963/02

(9. august 2002)

Euratoms forskningsrammeprogram bidrager til etablering af det europæiske forskningsrum inden for den nukleare sektor og hermed til skabelse af en effektiv pulje af ekspertviden og koordinering af de eksisterende forskningsaktiviteter i medlemsstaterne. Programet står åbent for enhver retlig enhed, som driver forskning på de områder, der er omfattet af programmet, og som opfylder deltagelseskriterierne. Alle retlige enheder, der opfylder disse krav, det være sig de nationale affaldshåndteringsorganer, kernekraftindustrien, universiteterne og de øvrige forskningsinstitutioner, vil blive opfordret til at deltage.